정조 14년 · 목
左議政蔡濟恭曰向承箚批之後雖不敢更爲胥命而以臣等情勢今又晏然登筵不勝惶悚矣右議政金鍾秀曰向來聯箚批旨伏見休咎二字未知聖意所在果與僚相往復矣予曰休咎二字自是行用之語信筆書之豈意卿等錯看乃爾耶濟恭曰上段有太陽所使四字勿辭之上又有休咎二字故臣等意謂恐屬太陽所使一句故不勝惶恐往復僚相容俟登筵時請還收矣今承聖敎始覺臣等之誤解矣予曰昨聞知申言關西麥事未可謂登云然否濟恭曰大抵麥事關西不及海西海西不及京畿大體則均是豐年云矣鍾秀曰顒祝邦慶之餘向聞左相有所仰奏於前月賓筵而外間所聞近甚藉藉或云迫近或云五六月臣方待罪藥院預知然後可以擧行矣予曰此是外間之言何以的知第內間果有云云秘而不說予亦不欲詳知矣濟恭曰臣於向筵伏承使卿知之敎故臣方顒俟而今則上自卿宰下至匹庶莫不曰的然云雖欲秘而不可得矣鍾秀曰醫官雖不令待令至於常用之藥宜令製進矣予曰予亦豈無其疑而不欲詳知姑不試一貼藥矣予顧謂承旨李益運曰陽德逋穀事備局回啓入之仍謂濟恭曰屢千逋穀有徵捧之道乎濟恭曰癸巳年間本縣色吏輩等四千石之四字擦改以三字一千石自在隱漏之中耗上生耗者爲三千石當該色吏身故雖不可如例準捧原穀一千石豈可全然見失多石者限三年其次或限二年鱗次捧入亦甚好矣至於徵族各邑已例斑斑矣徵族而後可懲後矣予曰今年則捧糴已過況當設賑之時豈可徵捧乎濟恭曰安興鎭復設事前道伯權▣盛陳於筵席今番繡啓亦請之而蓋安興之移屬水營不無掣礙之端議者皆以復設爲便臣亦昨年往洪州時踵馬而訴者皆鎭民復設僉使之請但在朝家政令不無銷刻之嫌姑觀來頭亦未爲晩而其地形則臣之繡行時所遍者也前臨大海城壘懸崖有若燕巢不足爲關防設有不虞之患爲主將者當晏坐折衝豈必臨水邀敵有若突擊將者乎予曰右相之意何如鍾秀曰臣亦稔聞者銷刻之嫌小救弊之政大不可以此爲拘矣予曰守總兩營出入亦無常矣濟恭曰守總兩營存罷果非一再而輦轂之下則略知當時事勢之不得不然遐土觀瞻則未詳事會之適然徒知銷刻之頻複臣意則以是爲難矣鍾秀曰安興之屬水閫亦已多年將士支放之需多賴安興今若分而二之則不無掣礙矣予曰筵退後與諸武將及總使相議草記予又曰武臣朔試射事諸說不無參差而左相收議中限年之說誠好矣前則未滿四矢不過推考而已汰罷之法未知創於何時一番試射以無分見汰多至數十人少不下十餘人豈不可矜乎故重臣洪象漢逐朔試射時才落者仍卽收用其後趙曮試射時才落者亦着意甄復矣予曰關西査啓卿等見之乎偸開公倉幻弄公物已是可死之罪如許罪犯曾所未聞者矣鍾秀曰暗開公倉偸弄公穀誠一大變怪凡倉鑰必在監司左右加以字折署封孰敢容手其間褊禆惟意開閉道伯不問出入若非常時洞開庫門則必是奸禆自備鑰匙恣意偸弄者也如此之類用一律然後可以懲後矣予曰吳大益事何如鍾秀曰甲辰年間大益論斥臣身而臣果忘却冒當回啓矣聖意雖欲使渠求生於必死之地而渠供旣云半歸私用云爾則事當嚴問其入已委折而徑先酌配此足爲渠他日藉口之資矣予曰半歸私用之說非爲渠私自入已也鄕案所捧之錢皆有歸趣公用之外如各廳帖下人客酬應公廨修補等所入多人賙給皆謂之私用此所以大有間於私自犯手矣且其叔之功先朝有十世宥之敎渠雖犯逆合有商量況今所犯容有所可原者耶予使判金吾示其可宥之意於大益而矇無省覺有此半歸私用之供而甘自擔當誠未可曉者也金履素旣許之則罪在履素大益何足責也判義禁李文源曰臣之捧口招也渠云帖給賙飢異於公用故以私用納供而或入於各庫流逋或入於防民役繕公廨或分給民戶各項用下營邑有踏印册子云然則不可全歸於私用矣予曰崇品重臣體貌何等自別而金履素之咫尺筵席乃有此擧是豈成說此事猶屬餘事自前予所未妥者多矣鍾秀曰臣向以黨私阿好前席自引而臣之本意果不如此只是倉卒之際未能周思而然矣予曰鄭昌聖有何罪乎當初差遣咎在朝廷今此所犯在渠誠公罪旣竄於中和善地可謂善成之事而才至高陽使之還爲對理竟至遠配雲山其弟事豈不非乎尤所未妥者卽其向日辭疏也如鄭昌順者寧敢乃爾濟恭曰昌順以其兄之不得一陳爰辭直爲行遣抵書稱冤故伊時臣果請拿問今承聖敎不勝惶悚矣予曰洪良浩事豈不萬萬未妥乎高應觀通淸言者之言豈敢分疏而初疏盛言其不然若橫遭人言露章反詈者然嚴敎之後始爲再疏而僕僕摧謝一日之間再變疏辭者此豈成說乎其習無異向日黨論況趙鼎鎭疏擧尤極無嚴其意全出於艴怒言者有此悻悻之擧而事關時偉以渠地處所當萬萬驚懼而乃敢一疏再疏有若角戰人言者然渠必右祖時偉故至有此擧矣豈不放恣乎鍾秀曰臣今始聞之而事極驚駭漸不可長至於洪良浩則以其十年枳廢之蹤今當是任而乃反不自謹持如是乎此而不罪世道之憂容有旣乎濟恭曰洪良浩趙鼎鎭俱不可無罪矣予謂鍾秀曰予有加勉於卿者卿言雖出公心人孰謂公言耶雖以向者尹蓍東事言之必欲汲汲晉用致生葛藤使蓍東公然至此者伊誰之咎也此所以言出卿口誰謂公言乎予曰聖堂倉漕轉事何以則好耶咸悅倅之難於騎船左相之言是矣然而稅穀則差員捧之騎船則羣山僉使當之亦不成說矣鍾秀曰差員輪回之法不可不罷矣咸悅旣是地方則權在地方差員爲客故執錢之弊固自如矣至於情債雜費本倅與差員兩歧責出其勢固然是欲祛一弊反生兩弊故至有漕卒之上言矣濟恭曰見完伯所報則向來上言之漕卒乃咸悅退吏云其習誠可痛矣以此推之差員輪回之法可知本邑之失利而未必爲害於漕卒矣予曰昨年左相之筵奏變通輪回差員亦出試可之意而以此以彼無以救弊誠悶然卿等博採群議更爲稟處予又曰保米之弊將何以釐正乎濟恭曰以向日繡啓觀之無論京外斛大之弊誠爲切痼之弊矣予曰軍門尤甚故漕卒不避別庫別營而必避軍監云然否戶曹判書鄭民始曰雖以今番點檢時觀之劃送軍監則漕卒果大樂矣予曰稅穀出於有土之民比諸軍保差有間焉而軍保則擧皆無土者豈不絕矜乎兵曹判書李▣曰加設及復職事不可不一番稟定矣或有實職窠則區處加設諸窠便同實窠矣濟恭曰加設是有闕勿補之窠故兵判之言如是矣予曰當初設加設者專爲虛司果積滯之慮欲以此區處而無有闕勿補之敎矣▣曰然則加設諸窠固當仍置而有實職見窠則以加設權付者不可不鱗次移擬而加設窠則區處虛司果故落仕復職之積薪則固自如矣予曰此後則復職與虛司果參互差擬也御營大將李柱國曰臣營哨官中有以實職陞六後仍加設窠來付哨官而同時加設區處人擧皆移差獨此人尙未區處極可悶也臣營亦有自辟守令窠或以此差送則區處之道亦似便矣予曰御營加設之尙不遷轉極可矜憐使兵判隨窠卽爲區處可也文源曰有司堂上鄭昌順不爲行公只有臣一人而臣又帶金吾之任連日赴坐每未免窘速有司有闕之代卽爲差下似好矣予曰豈有如許筵體乎以一品之故筵中辭免猶之可也而今請他堂之差出萬萬未安卿則推考仍命司直鄭昌順減有司之任○濟恭啓言慶尙監司李祖源向日陳疏之後一味引義狀啓等節雖曰擧行至於邑牒民訴一不酬應云前後開釋丁寧備至而不思奉承欲決去就萬萬未安請從重推考卽速察任之意嚴飭從之又啓言聖節陳賀兼謝恩使拜表日子今將推擇入啓而副使金魯永向日罷職之後雖蒙恩敍非有還付之命則銓曹不敢擅付日子漸近事多可悶待後日政還付之意請分付從之又啓言平安監司沈頤之狀啓以爲价川郡被火穀物折米六百七十八石全燒六百六十八石五斗烟燻爲九石十斗而燒燼之全數蕩減烟燻穀之除耗改色曾有已例改色一款幷令稟處大同庫燒燼雜物懸頉修報爲辭本郡穀物或全燒或烟燻旣無差錯於摘奸則蕩減與改色固當用前例至於大同庫雜物不可不趁卽修補竝依狀請許施之意請分付從之敎以烟燻穀物極爲零星不必改色仍給該邑可也○民始啓言一自內氷庫出置江上之後氷庫及守直處所城內都家乃是不可無者而姑未及區處每年賃借事多苟簡自戶兵曹各給二十兩貰價此則逐年給貰未免空費亦甚無義今以戶兵曹所給貰價限十年都下買得氷庫及守直處內都家以爲住接之地似爲便宜矣從之又啓言臣於北關內寺奴婢宣頭案事欲有仰陳者適因言端敢達矣當初推刷官革罷節目中口錢依前以每口五錢收捧定式而北道則奴婢原數甚多至於邑吏軍卒海夫之類太半是內奴雖以他役之故不爲收貢而宣頭案則無不入錄試以乙巳改案時所捧言之特減老弱口錢只捧於壯奴婢而其數猶過萬兩云二十四卷案册所入安用許多錢而奴婢則身貢雜費外所謂口錢一家數十口亦費十許兩此亦難支之一端今若參量案册費入之數則雖捧一二錢亦足支用請餘數減除以爲除弊之地敎以出擧條問于本道使卽狀聞後稟處他道一體關問